Asevelvollisuus Ukrainassa

Ukrainassa on käytössä asevelvollisuus, joka perustuu nykyään Venäjän uhkaan ja sen vuonna 2022 aloittamaan täysimittaiseen hyökkäykseen.
Tausta ja historia.
Alun perin Ukrainan asevelvollisuus on perua Neuvostoliiton ajoilta.
Ukrainan perustuslain 65. artiklan mukaan maan itsenäisyyden ja alueellisen koskemattomuuden puolustaminen on jokaisen Ukrainan kansalaisen velvollisuus, ja kansalaisten tulee osallistua asepalvelukseen lain määräämissä puitteissa. Asevelvolliset henkilöt, jotka eivät ole suorittaneet asevelvollisuutta tai saaneet vapautusta, eivät välttämättä voi hakea Ukrainan passia.
Ennen Venäjän hyökkäystä tavoitteena oli asevoimien ammattimaistaminen. Presidentti Viktor Janukovytš lakkautti asevelvollisuuden lokakuussa 2013, mutta jo vuonna 2014 palautettiin asevelvollisuus ja toimeenpantiin osittainen liikekannallepano, kun Venäjä hyökkäsi Itä-Ukrainaan.
Asevelvollisuuden suorittaminen.
Ukrainan lain mukaan kaikki fyysisesti kykenevät 18–60-vuotiaat miehet voidaan kutsua palvelukseen. Venäjän hyökkäyksen jälkeen Ukraina on onnistunut suurimmaksi osaksi täyttämään miesvaatimuksensa vapaaehtoisvoimin, mutta kutsuntoja voidaan edelleen järjestää. Valtion toiminnan kriittisissä tehtävissä työskentelevät henkilöt voivat tammikuusta 2023 alkaen lykätä kutsuntalistaan ilmoittautumistaan kuudella kuukaudella. Virkansa puolesta lykkäystä saavat mm. diplomaatit, kansanedustajat, tuomarit sekä puolustusministeriön, kansalliskaartin ja rajavartiolaitoksen työntekijät.
Syyskuusta 2025 alkaen kaikissa Ukrainan yliopistoissa on tarkoitus opettaa sotilaan perustaitoja osana opintoja. Tämä opintojakso on pakollinen miehille, joiden katsotaan suorittavan asepalveluksen opintojakson suorittamisen jälkeen. Osallistuminen on vapaaehtoista naisille. Opintojaksolla käsitellään muun muassa aseen käytön, ensiavun ja sotataktiikan perusteita. 18–25-vuotiaat miehet, jotka eivät opiskele yliopistossa, määrätään vuoden mittaiseen asepalvelukseen. Vuodesta 2026 lähtien sotilaan perustaitoja käsittelevä opintokokonaisuuden suorittaminen on tarkoitus olla ennakkoedellytys mm. julkisen sektorin virkoihin nimitettäville henkilöille.
Vuodesta 2022 alkaen.
Venäjän hyökkäyksen pitkittymisen jälkeen Ukrainalla on ollut vaikeuksia saada vapaaehtoisia asepelvelukseen, ja maassa on koettu painetta aloittaa 18-vuotiaiden asevelvollisten liikekannallepano. Sotatilan alettua yli 18-vuotiaat miehet eivät saa poistua maasta, ja rintamalla alusta asti olleet sotilaat eivät ole päässeet lomille pitkiin aikoihin, koska miehistä on rintamalla pulaa. Painetta luo myös se, että Ukrainan väestönkasvu on jo ennen sotaa ollut vähäistä, ja ikäluokat ovat pienentyneet. Miespulaa on pyritty lievittämään turvautumalla aiempaa parempaan teknologiaan.
Vapautus ja totaalikieltäytyminen.
Helmikuusta 2025 lähtien kaikki terveydenhuollon työntekijät ovat saaneet vapautuksen asevelvollisuudesta. Vapautus koskee tosin vain hoitotyötä (esim. hoitajat ja lääkärit) tekeviä, joskin muut terveydenhuollon parissa työskentelevät voivat saada hakemuksella vapautuksen. 
Totaalikieltäytyjille on luettu syytteitä, tai heitä on pakotettu armeijaan tai pidetty kuukausien ajan vankeudessa. Uskonnollinen vakaumus ei ole peruste vapautua asevelvollisuudesta. Asevelvollisuuden välttely on perinteisesti johtunut kutsuntahenkilökunnan keskuudessa rehottavasta korruptiosta. Ukrainan korkeimman oikeuden mukaan lainvastaisesti toimitetut kutsunnat eivät vapauta henkilöä asevelvollisuudesta.